Úrad vlády SR						Na rokovanie vlády SR
Sekcia hospodárskej politiky					dňa: 21.8.2002
								 k číslu: 4255/2002
                               	     k bodu: 32

S t a n o v i s k o

k Analýze tvorby a použitia správnych fondov zdravotných poisťovní, Sociálnej poisťovne a Národného úradu práce  a Dodatku

I.

	Materiál predkladá minister financií na základe plánu práce vlády SR na rok 2002. Obsahuje návrh uznesenia vlády, predkladaciu správu, analýzu tvorby a použitia správnych fondov..., prílohy a návrh komuniké.

Predmetom analýzy je vývoj tvorby a použitia správnych fondov zdravotných poisťovní, Sociálnej poisťovne a Národného úradu práce, pričom sa vychádzalo z údajov, ktoré poskytli tieto inštitúcie. Prostredníctvom týchto správnych fondov sa využilo za roky 1998-2000 cca 15,9 mld. Sk, v r. 2001 sa predpokladá 6,4 mld. Sk. Rozpočet na rok 2002 predstavuje 6,4 mld. Sk.

II.

Medzirezortné pripomienkové konanie sa vzhľadom na charakter materiálu neuskutočnilo. 

III.

	Tvorbu správnych fondov uvedených inštitúcií stanovujú zákony, ktoré prešli viacerými novelizáciami. Možnosť tvorby správnych fondov sa stanovuje percentuálne z definovanej základne.

	Tvorba správnych fondov zdravotných poisťovní je v súčasnosti jednotná, 4% z definovanej základne. Rozpočet zdravot. poisťovní na r. 2002 spolu je vo výške     2, 128 mld. Sk. Posúdenie vynakladania nákladov jednotlivých poisťovní je najzreteľnejšie vidieť pri porovnaniach, a to napr. počtu poistencov na 1 zamestnanca, kde ich má VZP v rozpočte na r. 2002 už tradične najviac (1 881). Ak porovnáme náklady správneho fondu na 1 poistenca, v rozpočte na r. 2002 má VZP najnižšie náklady (339 Sk).  
Uvedené naznačuje, že je opodstatnené uvažovať o prehodnotení potreby súčasných 5 poisťovní, o možnosti ich redukcie.

 	Správny fond Sociálnej poisťovne sa tvorí na základe zákona vo výške 3,5% z výberu poistného a z príjmov plynúcich z majetku poisťovne. Tvorba schválená NR SR na r. 2002 je 2,920 mld. Sk, t.j. 3,2% z výberu poistného a súčasne o 20,6% viac oproti predchádzajúcemu roku. Ak porovnáme počet poistencov na 1 zamestnanca za posledných 5 rokov, z roka na rok sa znižuje – až na súčasných 1226. Priemerné výdavky na 1 zamestnanca naopak po roku 2000 rastú až na súčasných 578 tis. Sk. 
	
	 Správny fond Národného úradu práce schvaľuje NR SR, na r. 2002 vo výške 1,707 mld. Sk, čo je o 11,4% viac ako v predchádzajúcom roku. Počet poistencov na 1 zamestnanca od r. 2000 klesá až po súčasných 417. Naopak, náklady správneho fondu na 1 zamestnanca od r. 1998 stúpajú až po súčasných 311 tis. Sk.
Bližšie sa vyjadriť by bolo účelné  napr. k t.r. vysokým investičným nákladom.
Uvedené naznačuje, že NÚP, podobne ako Sociálna poisťovňa, má rezervy v oblasti nákladov.

Porada ekonomických ministrov rokovala k predmetnej analýze 10. júna 2002 a vo svojich záveroch
-	zobrala na vedomie predloženú analýzu,
-	odporučila predkladateľovi v spolupráci s ministrami vecne príslušných rezortov doplniť analýzu o návrh opatrení,
-	odporučila vláde SR doplnenú analýzu prerokovať.

Dopracovaný návrh opatrení napriek tomu, že vytyčuje úlohy žiadúcim smerom, je značne rozsiahly a všeobecný, navrhované termíny plnenia úloh prípadnú nápravu opätovne odďalujú.

Z á v e r:

Predložený materiál bol doplnený na základe záverov Porady ekonomických ministrov vlády SR. Vláde SR odporúčame prijať návrh uznesenia na základe rozpravy s uvážením horeuvedených pripomienok a najmä s prihliadnutím na to, že čas na vypracovanie odporúčaných analýz a návrhu opatrení sa zdá byť neprimerane dlhý.

Bratislava 19. 8. 2002